text:
end den, der er fastsat i de specifikke forpligtelser i bilag IV.
 2. I sektorer, hvor der er indgået markedsadgangsforpligtelser, må Fællesskabet og de undertegnende Cariforumlande ikke, hverken på regionalt plan eller på hele deres område, opretholde eller indføre følgende foranstaltninger, medmindre andet er fastsat i bilag IV:
 a)
 begrænsninger af antallet af tjenesteydere i form af numeriske kvoter, monopoler, tjenesteydere med eksklusive rettigheder eller krav om en økonomisk behovsprøve
 b)
 begrænsninger af den samlede værdi af tjenestetransaktioner eller -aktiver i form af numeriske kvoter eller krav om en økonomisk behovsprøve
 c)
 begrænsninger af det samlede antal tjenestetransaktioner eller den samlede produktion af tjenesteydelser udtrykt som angivne numeriske enheder i form af kvoter eller krav om en økonomisk behovsprøve.
 Artikel 77
 National behandling
 1. I de sektorer, hvor der er anført markedsadgangsforpligtelser i bilag IV, og med forbehold af de deri fastsatte betingelser og begrænsninger, indrømmer Fællesskabet og de undertegnende Cariforumlande med hensyn til alle foranstaltninger, der påvirker grænseoverskridende levering af tjenesteydelser, den anden parts tjenesteydelser og tjenesteydere en behandling, der ikke er mindre gunstig end den, de indrømmer deres egne tilsvarende tjenesteydelser og tjenesteydere.
 2. Fællesskabet og de undertegnende Cariforumlande kan opfylde kravet i stk. 1 ved at indrømme tjenesteydelser og tjenesteydere fra den anden part en behandling, der enten er formelt identisk med eller formelt forskellig fra den behandling, de indrømmer deres egne tilsvarende tjenesteydelser og tjenesteydere.
 3. En formelt identisk eller formelt forskellig behandling betragtes som mindre gunstig, hvis den ændrer konkurrencevilkårene, så de bliver mere fordelagtige for tjenesteydelser og tjenesteydere fra Fællesskabet eller de undertegnende Cariforumlande end for tilsvarende tjenesteydelser og tjenesteydere fra den anden part.
 4. Specifikke forpligtelser indgået i henhold til denne artikel må ikke fortolkes således, at det forpligter Fællesskabet eller de undertegnende Cariforumlande til at kompensere for iboende konkurrencemæssige ulemper, der følger af de pågældende tjenesteydelsers og tjenesteyderes udenlandske karakter.
 Artikel 78
 Lister over forpligtelser
 De sektorer, som Fællesskabet og de undertegnende Cariforumlande liberaliserer i medfør af dette kapitel, og de begrænsninger for markedsadgang og national behandling, der i form af forbehold finder anvendelse på den anden parts tjenesteydelser og tjenesteydere i disse sektorer, fremgår af lister over forpligtelser i bilag IV.
 Artikel 79
 Mestbegunstigelsesbehandling
 1. Med hensyn til foranstaltninger, der påvirker grænseoverskridende levering af tjenesteydelser som omhandlet i dette kapitel:
 a)
 indrømmer Fællesskabet de undertegnende Cariforumlandes tjenesteydelser og tjenesteydere en behandling, der ikke er mindre gunstig end den mest gunstige behandling, der finder anvendelse på tilsvarende tjenesteydelser og tjenesteydere fra ethvert tredjeland, med hvilket det indgår en aftale om økonomisk integration efter undertegnelsen af denne aftale
 b)
 indrømmer de undertegnende Cariforumlande Fællesskabets tjenesteydelser og tjenesteydere en behandling, der ikke er mindre gunstig end den mest gunstige behandling, der finder anvendelse på tilsvarende tjenesteydelser og tjenesteydere fra enhver stor handelsøkonomi, med hvilken de indgår en aftale om økonomisk integration efter undertegnelsen af denne aftale.
 2. Indgår en part eller et undertegnende Cariforumland en aftale om regional økonomisk integration, hvorved der skabes et indre marked, eller som forpligter parterne i aftalen til at


text:
foretage en betydelig indbyrdes tilnærmelse af deres lovgivninger med henblik på at fjerne ikke-diskriminerende hindringer for handel med tjenesteydelser, er den behandling, som den pågældende part eller det pågældende undertegnende Cariforumland indrømmer tredjelandes tjenesteydelser og tjenesteydere i sektorer, som er underlagt det indre marked eller den betydelige tilnærmelse af lovgivninger, ikke omfattet af stk. 1 (16).
 3. Forpligtelserne i stk. 1 finder ikke anvendelse på en behandling, der indrømmes:
 a)
 i henhold til foranstaltninger vedrørende anerkendelse af kvalifikationer, licenser eller forsigtighedsforanstaltninger i overensstemmelse med artikel VII i GATS eller bilaget hertil om finansielle tjenesteydelser
 b)
 i henhold til internationale aftaler eller ordninger, som udelukkende eller hovedsagelig vedrører beskatning, eller
 c)
 i henhold til foranstaltninger, der er omfattet af en mestbegunstigelsesundtagelse i overensstemmelse med artikel II, stk. 2, i GATS.
 4. I denne artikel forstås ved »stor handelsøkonomi« ethvert udviklet land eller ethvert land, der året forud for ikrafttrædelsen af den i stk. 1 omhandlede aftale om økonomisk integration tegnede sig for over en (1) procent af verdens vareeksport, eller enhver gruppe lande, der optræder enkeltvis, samlet eller gennem en aftale om økonomisk integration, og som året forud for ikrafttrædelsen af den i stk. 1 omhandlede aftale om økonomisk integration tilsammen tegnede sig for over halvanden (1,5) procent af verdens vareeksport (17).
 5. Bliver et undertegnende Cariforumland part i en aftale om økonomisk integration med en tredjepart som omhandlet i stk. 1, litra b), og indeholder den pågældende aftale bestemmelser om en gunstigere behandling af den pågældende tredjepart end den, der indrømmes Fællesskabet af det undertegnende Cariforumland i medfør af nærværende aftale, indleder parterne konsultationer. Parterne kan tage stilling til, om det pågældende undertegnende Cariforumland kan nægte Fællesskabet den gunstigere behandling, der indrømmes i aftalen om økonomisk integration. Det Fælles Cariforum/EF-råd kan indføre alle nødvendige foranstaltninger med henblik på at tilpasse bestemmelserne i nærværende aftale.
 KAPITEL 4
 Fysiske personers midlertidige tilstedeværelse i forretningsøjemed
 Artikel 80
 Dækning og definitioner
 1. Dette kapitel finder anvendelse på foranstaltninger truffet af parterne eller de undertegnende Cariforumlande vedrørende indrejse i og midlertidigt ophold på deres område i forretningsøjemed for nøglepersonale, praktikanter, sælgere af tjenesteydelser til virksomhederne, leverandører af kontraktbaserede tjenesteydelser, selvstændige erhvervsdrivende og besøgende på kortvarigt forretningsbesøg i overensstemmelse med artikel 60, stk. 5.
 2. I dette kapitel forstås ved:
 a)
 »nøglepersonale«: fysiske personer ansat i en juridisk person i Fællesskabet eller de undertegnende Cariforumlande, dog ikke en nonprofitorganisation, som er ansvarlige for oprettelsen eller den nødvendige kontrol med og forvaltning og drift af en handelsmæssig tilstedeværelse.
 »Nøglepersonale« omfatter »forretningsrejsende«, som er ansvarlige for oprettelse af en handelsmæssig tilstedeværelse, og »virksomhedsinterne udstationerede«.
 —
 »Forretningsrejsende«: fysiske personer i en overordnet stilling, som er ansvarlige for oprettelse af en handelsmæssig tilstedeværelse. De er ikke involveret i direkte transaktioner med offentligheden og modtager ikke vederlag fra en kilde beliggende i den pågældende værtspart, dvs. Fællesskabet eller det undertegnende Cariforumland.
 —
 »Virksomhedsinterne udstationerede«: fysiske personer fra Fællesskabet eller de undertegnende Cariforumlande, der i mindst et år har været ansat i en juridisk person eller har været partnere heri, og som

type: contracts

jurisdiction: EU


text:
midlertidigt er overflyttet til en handelsmæssig tilstedeværelse på den anden parts område. Den pågældende fysiske person skal tilhøre en af følgende kategorier:
 1)
 Ledere:
 Personer i en overordnet stilling i en juridisk person, som primært forestår ledelsen af den handelsmæssige tilstedeværelse, og som i generel tilsyns- og ledelsesmæssig henseende først og fremmest sorterer under virksomhedens bestyrelse eller aktionærer eller tilsvarende, herunder personer:
 i)
 der leder den handelsmæssige tilstedeværelse eller en afdeling eller underafdeling heraf
 ii)
 der fører tilsyn og kontrol med andre tilsyns-, fag- eller ledelsesmedarbejderes arbejde
 iii)
 der personligt har beføjelse til at ansætte og afskedige eller anbefale ansættelse og afskedigelse eller andre personaledispositioner.
 2)
 Specialister:
 Personer, der arbejder i en juridisk person, og som besidder ekspertviden af afgørende betydning for den handelsmæssige tilstedeværelses produktion, forskningsudstyr, teknikker eller ledelse. Ved bedømmelsen af en sådan viden tages der ikke blot hensyn til viden, der er specifik for den handelsmæssige tilstedeværelse, men også til, om personen har et højt kvalifikationsniveau med hensyn til en type arbejde eller aktivitet, der kræver specifik teknisk viden, herunder medlemskab af en anerkendt faggruppe
 b)
 »praktikanter«: fysiske personer fra Fællesskabet eller de undertegnende Cariforumlande, som har været ansat i en juridisk person fra Fællesskabet eller det pågældende undertegnende Cariforumland i mindst et år, har en universitetsgrad og midlertidigt er overflyttet til den juridiske persons handelsmæssige tilstedeværelse eller hovedvirksomhed på den anden parts område i forbindelse med deres faglige udvikling eller for at uddanne sig i bestemte forretningsmetoder (18)
 c)
 »sælgere af tjenesteydelser til virksomhederne«: fysiske personer fra Fællesskabet eller de undertegnende Cariforumlande, som repræsenterer en tjenesteyder fra Fællesskabet eller det pågældende undertegnende Cariforumland, og som søger midlertidig adgang til den anden parts område med henblik på at forhandle om salg af tjenesteydelser eller indgå aftaler om salg af tjenesteydelser for nævnte tjenesteyder. De er ikke involveret i direkte salg til offentligheden og modtager ikke vederlag fra en kilde beliggende i den pågældende værtspart, dvs. Fællesskabet eller det undertegnende Cariforumland
 d)
 »leverandører af kontraktbaserede tjenesteydelser«: fysiske personer fra Fællesskabet eller de undertegnende Cariforumlande, som er ansat i en juridisk person fra Fællesskabet eller det pågældende undertegnende Cariforumland, som ikke har nogen handelsmæssig tilstedeværelse på den anden parts område og i god tro har indgået en kontrakt (dog ikke gennem et bureau som defineret i CPC 872) om levering af tjenesteydelser til en endelig forbruger i sidstnævnte part, i forbindelse med hvis opfyldelse de ansattes midlertidige tilstedeværelse i denne part er påkrævet
 e)
 »selvstændige erhvervsdrivende«: fysiske personer fra Fællesskabet eller de undertegnende Cariforumlande, som er involveret i leveringen af en tjenesteydelse og etableret som selvstændige på Fællesskabets eller det pågældende undertegnende Cariforumlands område, som ikke har nogen handelsmæssig tilstedeværelse på den anden parts område, og som i god tro har indgået en kontrakt (dog ikke gennem et bureau som defineret i CPC 872) om levering af tjenesteydelser til en endelig forbruger i sidstnævnte part, i forbindelse med hvis opfyldelse deres midlertidige tilstedeværelse i denne part er påkrævet (19)
 f)
 »kvalifikationer«: eksamensbeviser, certifikater og andre kvalifikationsbeviser udstedt af en


text:
myndighed, som er udpeget i medfør af love og administrative bestemmelser, hvoraf det fremgår, at den pågældende har afsluttet en erhvervskompetencegivende uddannelse.
 Artikel 81
 Nøglepersonale og praktikanter
 1. For de i henhold til kapitel 2 liberaliserede sektorer tillader Fællesskabet og de undertegnende Cariforumlande investorer fra den anden part at beskæftige fysiske personer fra denne anden part i deres handelsmæssige tilstedeværelser, forudsat at disse ansatte er nøglepersonale eller praktikanter som defineret i artikel 80, jf. dog eventuelle forbehold i bilag IV. Tilladelse til indrejse og midlertidigt ophold for nøglepersonale og praktikanter gives for en periode på indtil tre år, når det drejer sig om virksomhedsinterne udstationerede, 90 dage over en periode på 12 måneder for forretningsrejsende og et år for praktikanter.
 2. For de i henhold til kapitel 2 liberaliserede sektorer må Fællesskabet og de undertegnende Cariforumlande ikke, hverken på regionalt plan eller på hele deres område, opretholde eller indføre foranstaltninger til begrænsning af det samlede antal fysiske personer, en investor må beskæftige som nøglepersonale og praktikanter i en specifik sektor, i form af numeriske kvoter eller krav om en økonomisk behovsprøve eller diskriminerende begrænsninger, medmindre andet er fastsat i bilag IV.
 Artikel 82
 Sælgere af tjenesteydelser til virksomhederne
 For de i henhold til kapitel 2 og 3 liberaliserede sektorer tillader Fællesskabet og de undertegnende Cariforumlande indrejse og midlertidigt ophold for sælgere af tjenesteydelser til virksomhederne i indtil 90 dage over en periode på 12 måneder, jf. dog eventuelle forbehold i bilag IV.
 Artikel 83
 Leverandører af kontraktbaserede tjenesteydelser og selvstændige erhvervsdrivende
 1. Fællesskabet og de undertegnende Cariforumlande bekræfter deres respektive forpligtelser i henhold til GATS vedrørende indrejse og midlertidigt ophold for leverandører af kontraktbaserede tjenesteydelser og selvstændige erhvervsdrivende.
 2. Med forbehold af stk. 1 tillader Fællesskabet levering af tjenesteydelser, der foretages af leverandører af kontraktbaserede tjenesteydelser fra Cariforumlandene, til medlemsstaternes område gennem fysiske personers tilstedeværelse på de nedenfor og i bilag IV anførte betingelser i følgende delsektorer:
 1)
 juridisk rådgivning vedrørende folkeretten og fremmed ret (dvs. ikke-EU-ret)
 2)
 regnskab og bogholderi
 3)
 skatterådgivning
 4)
 arkitektvirksomhed
 5)
 byplanlægning og landskabsarkitektur
 6)
 ingeniørvirksomhed
 7)
 integreret ingeniørvirksomhed
 8)
 læge- og tandlægevirksomhed
 9)
 dyrlægevirksomhed
 10)
 jordemodervirksomhed
 11)
 virksomhed udøvet af sygeplejersker, fysioterapeuter og paramedicinsk personale
 12)
 computertjenesteydelser og hermed beslægtede tjenesteydelser
 13)
 forskning og udvikling
 14)
 reklamevirksomhed
 15)
 markeds- og opinionsundersøgelser
 16)
 virksomhedsrådgivning
 17)
 tjenesteydelser i tilknytning til virksomhedsrådgivning
 18)
 teknisk prøvning og analyse
 19)
 hermed beslægtet teknisk-videnskabelig konsulentvirksomhed
 20)
 vedligeholdelse og reparation af udstyr, herunder transportudstyr, navnlig som led i en kontrakt om tjenesteydelser efter salg/leje
 21)
 køkkenchefvirksomhed
 22)
 modelvirksomhed
 23)
 oversættelse og tolkning
 24)
 byggepladsundersøgelser
 25)
 videregående uddannelse (kun privatfinansierede tjenesteydelser)
 26)
 tjenester på miljøområdet
 27)
 rejsebureau- og turoperatørvirksomhed
 28)
 turistguidevirksomhed
 29)
 underholdningstjenester, bortset fra audiovisuelle tjenester.
 Med forbehold af stk. 1 tillader de undertegnende Cariforumlande levering af tjenesteydelser, der foretages af leverandører af kontraktbaserede tjenesteydelser fra Fællesskabet, til deres område gennem fysiske personers tilstedeværelse på de nedenfor og i bilag IV anførte betingelser.
 De af Fællesskabet og de undertegnende Cariforumlande indgåede forpligtelser er underlagt følgende betingelser:
 a)
 De fysiske personer skal


text:
være involveret i levering af en tjenesteydelse på midlertidigt grundlag som ansatte i en juridisk person, der har fået tildelt en tjenesteydelseskontrakt for en periode på højst 12 måneder.
 b)
 De fysiske personer, der indrejser i den anden part, skal tilbyde de pågældende tjenesteydelser som ansatte i en juridisk person, der har leveret tjenesteydelserne i mindst et år umiddelbart forud for datoen for indgivelsen af en ansøgning om indrejse i den anden part. Herudover skal de fysiske personer på datoen for indgivelsen af en ansøgning om indrejse i den anden part have mindst tre års erhvervserfaring (20) i den sektor, kontrakten vedrører.
 c)
 Med undtagelse af model- og køkkenchefvirksomhed og underholdningstjenester, bortset fra audiovisuelle tjenester, skal de fysiske personer, der indrejser i den anden part, have i) en universitetsgrad eller et kompetencegivende bevis for viden på et tilsvarende niveau (21) og ii) erhvervsmæssige kvalifikationer, når det kræves for at kunne udøve en aktivitet i henhold til de gældende love og administrative bestemmelser i Fællesskabet eller det undertegnende Cariforumland, hvor tjenesteydelsen leveres.
 d)
 Den fysiske person modtager ikke vederlag for leveringen af tjenesteydelser ud over det vederlag, der betales af leverandøren af kontraktbaserede tjenesteydelser under dennes ophold i den anden part.
 e)
 Tilladelse til indrejse og midlertidigt ophold for fysiske personer i den pågældende part gives for en samlet periode på højst seks måneder eller, for Luxembourgs vedkommende, 25 uger over en periode på 12 måneder eller for kontraktens varighed, hvis denne er kortere.
 f)
 Adgang, der indrømmes i henhold til denne artikel, vedrører kun den tjenesteydelsesaktivitet, der er genstand for kontrakten, og giver ikke ret til at benytte den faglige titel, der anvendes i den part, hvor tjenesteydelsen leveres.
 g)
 Antallet af personer, der er omfattet af tjenesteydelseskontrakten, må ikke være større end nødvendigt for at kunne opfylde kontrakten og kan være fastsat i love og administrative bestemmelser i den part, hvor tjenesteydelsen leveres.
 h)
 Andre diskriminerende begrænsninger, herunder antallet af fysiske personer i form af økonomiske behovsprøver, som er anført i bilag IV.
 3. Med forbehold af stk. 1 tillader Fællesskabet levering af tjenesteydelser, der foretages af selvstændige erhvervsdrivende fra de undertegnende Cariforumlande, til medlemsstaternes område på de nedenfor og i bilag IV anførte betingelser i følgende delsektorer:
 1)
 juridisk rådgivning vedrørende folkeretten og fremmed ret (dvs. ikke-EU-ret)
 2)
 arkitektvirksomhed
 3)
 byplanlægning og landskabsarkitektur
 4)
 ingeniørvirksomhed
 5)
 integreret ingeniørvirksomhed
 6)
 computertjenesteydelser og lign.
 7)
 forskning og udvikling
 8)
 markeds- og opinionsundersøgelser
 9)
 virksomhedsrådgivning
 10)
 tjenesteydelser i tilknytning til virksomhedsrådgivning
 11)
 oversættelse og tolkning.
 Med forbehold af stk. 1 tillader de undertegnende Cariforumlande levering af tjenesteydelser, der foretages af selvstændige erhvervsdrivende fra Fællesskabet, til deres område på de nedenfor og i bilag IV anførte betingelser.
 De af Fællesskabet og de undertegnende Cariforumlande indgåede forpligtelser er underlagt følgende betingelser:
 a)
 De fysiske personer skal være involveret i levering af en tjenesteydelse på midlertidigt grundlag som selvstændige etableret i den anden part og skal have fået tildelt en tjenesteydelseskontrakt for en periode på højst 12 måneder.
 b)
 De fysiske personer, der indrejser


text:
i den anden part, skal på datoen for indgivelsen af en ansøgning om indrejse i den anden part have mindst seks års erhvervserfaring i den sektor, kontrakten vedrører.
 c)
 De fysiske personer, der indrejser i den anden part, skal have i) en universitetsgrad eller et kompetencegivende bevis for viden på et tilsvarende niveau (22) og ii) erhvervsmæssige kvalifikationer, når det kræves for at kunne udøve en aktivitet i henhold til de gældende love og administrative bestemmelser i Fællesskabet eller det undertegnende Cariforumland, hvor tjenesteydelsen leveres.
 d)
 Tilladelse til indrejse og midlertidigt ophold for fysiske personer i den pågældende part gives for en samlet periode på højst seks måneder eller, for Luxembourgs vedkommende, 25 uger over en periode på 12 måneder eller for kontraktens varighed, hvis denne er kortere.
 e)
 Adgang, der indrømmes i henhold til denne artikel, vedrører kun den tjenesteydelsesaktivitet, der er genstand for kontrakten, og giver ikke ret til at benytte den faglige titel, der anvendes i den part, hvor tjenesteydelsen leveres.
 f)
 Andre diskriminerende begrænsninger, herunder antallet af fysiske personer i form af økonomiske behovsprøver, som er anført i bilag IV.
 Artikel 84
 Besøgende på kortvarigt forretningsbesøg
 1. Fællesskabet og de undertegnende Cariforumlande tilstræber i overensstemmelse med deres respektive lovgivning at lette indrejse og midlertidigt ophold på deres område for besøgende på kortvarigt forretningsbesøg fra Fællesskabet eller det pågældende undertegnende Cariforumland, der ønsker at udføre følgende aktiviteter:
 a)
 forskning og udvikling: forskere på det tekniske, videnskabelige og statistiske område, der arbejder for en virksomhed etableret på den anden parts område
 b)
 markedsundersøgelser: personale, der foretager forskning eller analyser, herunder markedsanalyser, for en virksomhed etableret på den anden parts område
 c)
 uddannelsesseminarer: personale fra en virksomhed i Fællesskabet eller de undertegnende Cariforumlande, der indrejser i den anden parts område for at modtage undervisning i teknikker og arbejdsmetoder, der anvendes af virksomheder eller organisationer i den pågældende part, forudsat at uddannelsen begrænses til iagttagelse, fortroliggørelse og klasseundervisning
 d)
 handelsmesser og udstillinger: personale, der deltager i en handelsmesse med det formål at promovere deres virksomhed eller dennes produkter eller tjenesteydelser
 e)
 salg: repræsentanter og agenter, der tager imod ordrer eller forhandler kontrakter vedrørende varer for en virksomhed beliggende på den anden parts område, men som ikke leverer varer
 f)
 køb: personale, der foretager indkøb for en virksomhed, eller ledelses- eller tilsynspersonale, der er involveret i en handelsmæssig transaktion, der udføres på den anden parts område
 g)
 turisme: personale (repræsentanter for hoteller, rejsearrangører og -bureauer, turistguider og turoperatører), der deltager i turistmesser eller -udstillinger
 forudsat at de ikke selv er involveret i salg af deres varer eller tjenesteydelser til offentligheden eller i levering af deres varer eller tjenesteydelser, ikke på egne vegne modtager nogen form for vederlag fra en kilde beliggende i Fællesskabet eller det undertegnende Cariforumland, hvor de opholder sig midlertidigt, og ikke er involveret i levering af en tjenesteydelse som led i en kontrakt indgået mellem en juridisk person, der ikke har nogen handelsmæssig tilstedeværelse i Fællesskabet eller det undertegnende Cariforumland, hvor de besøgende på kortvarigt forretningsbesøg opholder sig


text:
midlertidigt, og en forbruger i Fællesskabet eller det undertegnende Cariforumland.
 2. Tilladelse til indrejse og midlertidigt ophold på deres område gives, når det er relevant, i indtil 90 dage over en periode på 12 måneder.
 KAPITEL 5
 Lovgivningsmæssige rammer
 Afdeling 1
 Almindelige bestemmelser
 Artikel 85
 Gensidig anerkendelse
 1. Intet i dette afsnit er til hinder for, at Fællesskabet og de undertegnende Cariforumlande kan kræve, at fysiske personer skal have de nødvendige kvalifikationer og/eller den nødvendige erhvervserfaring, som er fastsat for den pågældende sektor på det område, hvor tjenesteydelsen leveres.
 2. Parterne tilskynder de relevante erhvervsorganisationer på deres respektive områder til i fællesskab at udarbejde og forelægge henstillinger vedrørende gensidig anerkendelse for Cariforum/EF-udvalget for Handel og Udvikling med henblik på, at investorer og tjenesteydere helt eller delvist opfylder Fællesskabets og de undertegnende Cariforumlandes kriterier for godkendelse, udstedelse af licenser til, driftsform for og certificering af investorer og tjenesteydere, særlig hvad angår de liberale erhverv.
 3. Parterne tilskynder især de relevante erhvervsorganisationer på deres respektive områder til senest tre år efter ikrafttrædelsen af denne aftale at indlede forhandlinger med henblik på i fællesskab at udarbejde og fremsætte sådanne henstillinger vedrørende gensidig anerkendelse, bl.a. på områderne regnskabsføring, arkitekturvirksomhed, ingeniørvirksomhed og turisme.
 4. Når Cariforum/EF-udvalget for Handel og Udvikling modtager en henstilling som omhandlet i stk. 3, gennemgår det henstillingen inden for en rimelig frist med henblik på at fastslå, om den er i overensstemmelse med denne aftale.
 5. Når det i henhold til proceduren i stk. 2 er fastslået, at en henstilling som omhandlet i samme stykke er i overensstemmelse med denne aftale, og der er tilstrækkelig overensstemmelse mellem parternes og de undertegnende Cariforumlandes relevante forskrifter, forhandler parterne gennem deres kompetente myndigheder en aftale om gensidig anerkendelse af krav, kvalifikationer, licenser og andre forskrifter med henblik på at gennemføre henstillingen.
 6. En sådan aftale skal være i overensstemmelse med de relevante bestemmelser i WTO-overenskomsten og særlig artikel VII i GATS.
 7. Cariforum/EF-udvalget for Handel og Udvikling vurderer de fremskridt, der gøres med hensyn til gensidig anerkendelse, hvert andet år.
 Artikel 86
 Gennemsigtighed
 Parterne og de undertegnende Cariforumlande imødekommer straks alle anmodninger fra den anden part om specifikke oplysninger vedrørende alle deres alment gældende foranstaltninger eller internationale aftaler, som er relevante for eller berører denne aftale, jf. dog artikel 235, stk. 3. Parterne opretter desuden et eller flere informationskontorer, der efter anmodning kan give investorer og tjenesteydere fra den anden part specifikke oplysninger om alle disse forhold. Listen over informationskontorer findes i bilag V. Informationskontorerne behøver ikke at være depositar for love og administrative bestemmelser.
 Artikel 87
 Procedurer
 1. Kræves der tilladelse til levering af en tjenesteydelse eller en handelsmæssig tilstedeværelse, for hvilken der er indgået en særlig forpligtelse, underretter parternes og de undertegnende Cariforumlandes kompetente myndigheder inden for en rimelig frist efter indgivelsen af en ansøgning, der i henhold til nationale love og administrative bestemmelser betragtes som fuldstændig, ansøgeren om afgørelsen vedrørende ansøgningen. Efter anmodning fra ansøgeren fremsender parternes eller de undertegnende Cariforumlandes kompetente myndigheder uden unødig forsinkelse oplysninger om ansøgningens status.
 2.


text:
Parterne og de undertegnende Cariforumlande opretholder eller opretter domstole, voldgiftsretter eller forvaltningsdomstole eller tilsvarende procedurer, der efter anmodning fra en berørt investor eller tjenesteyder drager omsorg for, at der gennemføres en omgående undersøgelse og, hvis det er berettiget, en passende afhjælpning af administrative beslutninger, der påvirker handelsmæssig tilstedeværelse, grænseoverskridende levering af tjenesteydelser eller fysiske personers midlertidige tilstedeværelse i forretningsøjemed. Er sådanne procedurer ikke uafhængige af den myndighed, som den pågældende administrative beslutning er betroet, sikrer parterne og de undertegnende Cariforumlande, at procedurerne faktisk fører til en objektiv og upartisk undersøgelse.
 Afdeling 2
 Computertjenesteydelser
 Artikel 88
 Forståelse vedrørende computertjenesteydelser
 1. I det omfang, handel med computertjenesteydelser liberaliseres i henhold til kapitel 2, 3 og 4, tilslutter Fællesskabet og de undertegnende Cariforumlande sig forståelsen i stk. 2, 3 og 4.
 2. CPC 84, De Forenede Nationers kode for computertjenesteydelser og hermed beslægtede tjenesteydelser, dækker de funktioner, der ligger til grund for alle disse tjenesteydelser: edb-programmer defineret som den række instruktioner, der er nødvendige for at få computere til at fungere og kommunikere (herunder udvikling og implementering), databehandling og -lagring og hermed beslægtede tjenesteydelser, f.eks. rådgivning og uddannelse af kunders personale. Den teknologiske udvikling har øget udbuddet af disse tjenesteydelser som bundter eller pakker af beslægtede tjenesteydelser, der kan omfatte nogle af eller alle disse grundlæggende funktioner. Tjenesteydelser som f.eks. web- og domænehosting, datamining og grid computing består hver især af en kombination af grundlæggende computertjenesteydelser.
 3. Computertjenesteydelser og hermed beslægtede tjenesteydelser, uanset om de leveres via et netværk, herunder internettet, omfatter alle tjenesteydelser, der vedrører:
 a)
 rådgivning, strategiudvikling, analyse, planlægning, behovsspecifikation, design, udvikling, installation, implementering, integration, prøvning, fejlfinding, opdatering, support, faglig bistand og forvaltning af computere og edb-systemer
 b)
 edb-programmer defineret som den række instruktioner, der er nødvendige (og tilstrækkelige) for at få computere til at fungere og kommunikere, samt rådgivning, strategiudvikling, analyse, planlægning, behovsspecifikation, design, udvikling, installation, implementering, integration, prøvning, fejlfinding, opdatering, tilpasning, vedligeholdelse, support, faglig bistand, forvaltning og anvendelse af edb-programmer
 c)
 databehandling, -lagring og -hosting og databasetjenester
 d)
 vedligeholdelse og reparation af kontormaskiner og -udstyr, herunder computere, eller
 e)
 uddannelse af kunders personale i forbindelse med edb-programmer, computere og edb-systemer i.a.n.
 4. Computertjenesteydelser og hermed beslægtede tjenesteydelser gør det muligt at levere andre tjenesteydelser (f.eks. banktjenester) ved hjælp af elektroniske og andre midler. Det er imidlertid vigtigt at skelne mellem den understøttende tjenesteydelse (f.eks. web- eller applikationshosting) og det indhold eller den kernetjeneste, der leveres elektronisk (f.eks. en banktjeneste). I sådanne tilfælde er indholdet eller kernetjenesten ikke omfattet af CPC 84.
 Afdeling 3
 Kurertjenester
 Artikel 89
 Anvendelsesområde og definitioner
 1. I denne afdeling fastlægges de lovgivningsmæssige principper for alle kurertjenester, der liberaliseres i henhold til kapitel 2, 3 og 4.
 2. I denne afdeling og i kapitel 2, 3 og 4 forstås ved:
 a)
 »forsyningspligtydelser«: et permanent udbud af posttjenester af nærmere fastlagt kvalitet alle steder i Fællesskabet og de undertegnende Cariforumlande til priser, der er overkommelige for alle brugere
 b)
 »individuel licens«: tilladelse, der af en forvaltningsmyndighed udstedes til en individuel leverandør, og som kræves for at kunne


text:
levere en given tjenesteydelse.
 Artikel 90
 Forebyggelse af konkurrencebegrænsende praksis i forbindelse med kurertjenester
 I overensstemmelse med kapitel 1 i afsnit IV opretholder eller indfører Fællesskabet og de undertegnende Cariforumlande passende foranstaltninger med henblik på at forhindre leverandører, som alene eller sammen med andre kan påvirke de materielle vilkår for deltagelse (med hensyn til priser og udbud) i det relevante marked for kurertjenester i kraft af deres stilling på markedet, i at påbegynde eller fortsætte konkurrencebegrænsende praksis.
 Artikel 91
 Forsyningspligtydelser
 Fællesskabet og ethvert undertegnende Cariforumland kan fastlægge de former for forsyningspligt, de ønsker at opretholde. Disse forpligtelser vil ikke uden videre blive betragtet som konkurrencebegrænsende, forudsat at de forvaltes på en gennemsigtig, ikke-diskriminerende og konkurrencemæssigt neutral måde og ikke udgør en større byrde end nødvendigt i betragtning af den form for forsyningspligtydelser, der er fastlagt af Fællesskabet og de undertegnende Cariforumlande.
 Artikel 92
 Individuelle licenser
 1. Der må kun kræves individuel licens for tjenesteydelser, som falder ind under forsyningspligtydelser.
 2. Hvis der kræves individuel licens, offentliggøres:
 a)
 alle betingelser for opnåelse af licens og den normale frist for behandling af en licensansøgning, og
 b)
 vilkår og betingelser for individuelle licenser.
 3. Begrundelsen for et afslag på en ansøgning om individuel licens meddeles ansøgeren efter anmodning, og der indføres i Fællesskabet og de undertegnende Cariforumlande en klageprocedure via en uafhængig instans. Den pågældende procedure skal være gennemsigtig, ikke-diskriminerende og baseret på objektive kriterier.
 Artikel 93
 Forvaltningsmyndighedernes uafhængighed
 Forvaltningsmyndighederne skal være retligt adskilt fra og er ikke ansvarlige over for leverandører af kurertjenester. Forvaltningsmyndighedernes afgørelser og de procedurer, de anvender, skal være upartiske over for alle markedsdeltagere.
 Afdeling 4
 Telekommunikationstjenester
 Artikel 94
 Definitioner og anvendelsesområde
 1. I dette afsnit forstås ved:
 a)
 »telekommunikationstjenester«: alle tjenesteydelser vedrørende afsendelse og modtagelse af elektromagnetiske signaler, dog ikke erhvervsvirksomhed, der består i at stille indhold til rådighed, som overføres ved hjælp af telekommunikation
 b)
 »forvaltningsmyndighed« i telekommunikationssektoren: det eller de organer, der har til opgave at regulere telekommunikation som omhandlet i dette kapitel
 c)
 »væsentlige telekommunikationsfaciliteter«: faciliteter i forbindelse med offentlige telekommunikationsnet og -tjenester, som:
 i)
 udelukkende eller fortrinsvis stilles til rådighed af en enkelt eller et begrænset antal leverandører, og
 ii)
 ikke økonomisk eller teknisk set kan erstattes med henblik på levering af en tjenesteydelse
 d)
 »stor leverandør« i telekommunikationssektoren: en leverandør, der kan påvirke de materielle vilkår for deltagelse (hvad angår priser og udbud) i det relevante marked for telekommunikationstjenester i kraft af dens kontrol over væsentlige faciliteter eller markedsstilling
 e)
 »sammenkobling«: forbindelse med leverandører, der stiller offentlige telekommunikationsnet eller -tjenester til rådighed, således at en leverandørs brugerne kan kommunikere med en anden leverandørs brugere og få adgang til en anden leverandørs tjenesteydelser
 f)
 »forsyningspligtydelser«: det minimum af tjenester af en bestemt kvalitet, som alle brugere i Fællesskabet og de undertegnende Cariforumlande skal have adgang til, uanset hvor de befinder sig geografisk, til overkommelige priser; deres omfang og gennemførelse fastlægges af Fællesskabet og de undertegnende Cariforumlande.
 2. I denne afdeling fastlægges de lovgivningsmæssige principper for følgende telekommunikationstjenester, bortset fra radio- og tv-virksomhed, der liberaliseres


text:
i henhold til kapitel 2, 3 og 4: taletelefonitjenester, pakke- og kredsløbskoblede datatransmissionstjenester, telextjenester, telegraftjenester, telefaxtjenester, private lejede kredsløbstjenester samt mobile og personlige kommunikationstjenester og -systemer.
 Artikel 95
 Forvaltningsmyndighed
 1. Forvaltningsmyndighederne for telekommunikationstjenester skal være retligt adskilt fra og operationelt uafhængige af leverandører af telekommunikationstjenester.
 2. Forvaltningsmyndigheden skal have tilstrækkelige beføjelser til at regulere sektoren. Hvilke opgaver der skal udføres af forvaltningsmyndigheden, offentliggøres lettilgængeligt og klart, navnlig når disse opgaver er fordelt på flere organer.
 3. Forvaltningsmyndighedernes afgørelser og de procedurer, de anvender, skal være upartiske over for alle markedsdeltagere.
 4. En leverandør, der berøres af en afgørelse truffet af en forvaltningsmyndighed, kan påklage denne til en klageinstans, som er uafhængig af de involverede parter. Er klageinstansen ikke en retsinstans, skal dens afgørelser altid begrundes skriftligt og skal desuden kunne prøves ved en upartisk og uafhængig retslig myndighed. Afgørelser truffet af klageinstanser skal håndhæves effektivt.
 Artikel 96
 Tilladelse til at levere telekommunikationstjenester
 1. Levering af tjenesteydelser tillades så vidt muligt efter simpel underretning herom.
 2. Der kan kræves licens med henblik på at tage højde for spørgsmål om tildeling af numre og frekvenser. Vilkår og betingelser for sådanne licenser offentliggøres.
 3. Hvis der kræves licens:
 a)
 offentliggøres alle betingelser for opnåelse af licens og en rimelig frist for behandling af licensansøgningen
 b)
 meddeles afslag på en ansøgning om licens skriftligt til ansøgeren efter anmodning
 c)
 har licensansøgeren mulighed for at henvende sig til en klageinstans, hvis der uretmæssigt gives afslag på en ansøgning om licens
 d)
 må de licensafgifter, der af Fællesskabet eller de undertegnende Cariforumlande kræves for udstedelse af licens, ikke overstige de administrative omkostninger, der almindeligvis medgår til forvaltning, kontrol og håndhævelse af gældende licenser.
 Artikel 97
 Konkurrencebeskyttelse over for store leverandører
 I overensstemmelse med kapitel 1 i afsnit IV opretholder eller indfører Fællesskabet og de undertegnende Cariforumlande passende foranstaltninger med henblik på at forhindre leverandører, som alene eller sammen udgør en stor leverandør, i at påbegynde eller fortsætte med konkurrencebegrænsende praksis. Konkurrencebegrænsende praksis er navnlig:
 a)
 konkurrencebegrænsende krydssubsidiering
 b)
 udnyttelse af oplysninger fra konkurrenter til konkurrencebegrænsende formål, og
 c)
 undladelse af rettidigt at stille tekniske oplysninger om væsentlige faciliteter og kommercielt relevante oplysninger til rådighed for andre tjenesteydere, som har brug for disse oplysninger for at kunne levere tjenesteydelser.
 Artikel 98
 Sammenkobling
 1. Enhver leverandør, der har fået tilladelse til at levere telekommunikationstjenester, kan forhandle om sammenkobling med andre leverandører af offentligt tilgængelige telekommunikationsnet og -tjenester. Sammenkobling bør i princippet aftales på grundlag af kommercielle forhandlinger mellem de berørte virksomheder.
 2. Forvaltningsmyndighederne sikrer, at leverandører, der får oplysninger fra en anden virksomhed under forhandlingerne om sammenkoblingsaftaler, udelukkende anvender disse oplysninger til det formål, hvortil de er givet, og til enhver tid respekterer, at de oplysninger, der fremsendes eller opbevares, skal behandles fortroligt.
 3. Sammenkobling med en stor leverandør sker ved ethvert teknisk realisabelt punkt i nettet. Sammenkoblingen bevilges:
 a)
 på ikke-diskriminerende vilkår og betingelser (herunder hvad angår tekniske standarder og specifikationer) samt til ikke-diskriminerende takster og med en kvalitet, der ikke er ringere end den, der tilbydes


text:
i forbindelse med den pågældende leverandørs egne eller ikke-associerede tjenesteyderes tilsvarende tjenester eller dens datterselskaber eller andre associerede selskaber
 b)
 rettidigt på vilkår og betingelser (herunder hvad angår tekniske standarder og specifikationer) samt til takster (23), som er gennemsigtige og rimelige under hensyntagen til de økonomiske muligheder og tilstrækkeligt ubundtede til, at leverandøren ikke er nødt til at betale for netkomponenter eller -faciliteter, som ikke er nødvendige for at kunne levere tjenesteydelsen, og
 c)
 efter anmodning ved yderligere punkter end de nettermineringspunkter, der tilbydes hovedparten af brugerne, mod en afgift, der afspejler omkostningerne ved de nødvendige yderligere faciliteter.
 4. Procedurerne for sammenkobling med en stor leverandør offentliggøres.
 5. Store leverandører offentliggør enten deres sammenkoblingsaftaler eller deres standardtilbud på sammenkobling.
 6. En tjenesteyder, der anmoder om sammenkobling med en stor leverandør, kan til enhver tid eller efter en rimelig, offentliggjort frist henvende sig til et uafhængigt nationalt organ, eventuelt en forvaltningsmyndighed som omhandlet i artikel 95, for at bilægge tvister vedrørende passende vilkår, betingelser og takster for sammenkobling.
 Artikel 99
 Ressourceknaphed
 Alle procedurer for tildeling og anvendelse af knappe ressourcer, herunder frekvenser, numre og anlægsrettigheder, gennemføres på en objektiv, rettidig, gennemsigtig og ikke-diskriminerende måde. Den nuværende allokering af frekvensbånd skal offentliggøres, dog skal der ikke gives detaljerede oplysninger om frekvenser, der er allokeret til særlige statslige anvendelser.
 Artikel 100
 Forsyningspligtydelser
 1. Fællesskabet og ethvert undertegnende Cariforumland kan fastlægge de former for forsyningspligt, de ønsker at opretholde.
 2. Disse forpligtelser vil ikke uden videre blive betragtet som konkurrencebegrænsende, forudsat at de forvaltes på en gennemsigtig, objektiv og ikke-diskriminerende måde. De skal desuden forvaltes på en konkurrencemæssigt neutral måde og må ikke udgøre en større byrde end nødvendigt i betragtning af den form for forsyningspligtydelser, der er fastlagt af Fællesskabet og de undertegnende Cariforumlande.
 3. Alle tjenesteydere bør kunne komme i betragtning til at varetage forsyningspligtydelser. De udpeges gennem en effektiv, gennemsigtig og ikke-diskriminerende ordning. Fællesskabet og de undertegnende Cariforumlande foretager om nødvendigt en vurdering af, hvorvidt leveringen af forsyningspligtydelser udgør en urimelig byrde for den eller de organisationer, der er udpeget hertil. Hvis det er berettiget ud fra denne vurdering og under hensyn til den eventuelle markedsfordel, som opnås af den organisation, der udbyder forsyningspligtydelser, træffer de nationale forvaltningsmyndigheder beslutning om, hvorvidt der skal indføres en ordning med kompensation for den eller de berørte leverandører og fordeling af nettoomkostningerne i forbindelse med forsyningspligten.
 4. Fællesskabet og de undertegnende Cariforumlande sørger for:
 a)
 at nummerfortegnelser over alle abonnenter er tilgængelige for brugerne i en form, der er godkendt af den nationale forvaltningsmyndighed, enten i trykt eller elektronisk form eller begge dele, og at de ajourføres regelmæssigt, dog mindst én gang årligt
 b)
 at organisationer, der leverer de i litra a) omhandlede tjenesteydelser, anvender princippet om ikke-diskriminering ved behandlingen af oplysninger, de modtager fra andre organisationer.
 Artikel 101
 Hemmeligholdelse af oplysninger
 Fællesskabet og de undertegnende Cariforumlande sikrer telekommunikationshemmeligheden ved brug af offentlige telekommunikationsnet og offentligt tilgængelige telekommunikationstjenester, både for så vidt angår selve kommunikationen og de dermed forbundne trafikdata, uden at begrænse handelen med


text:
tjenesteydelser.
 Artikel 102
 Tvister mellem leverandører
 1. Opstår der en tvist mellem leverandører af telekommunikationsnet eller -tjenester vedrørende de rettigheder og forpligtelser, der følger af dette kapitel, træffer den relevante nationale forvaltningsmyndighed efter anmodning fra en af parterne i tvisten en bindende afgørelse for at bilægge tvisten så hurtigt som muligt.
 2. Vedrører en sådan tvist grænseoverskridende levering af tjenesteydelser, koordinerer de berørte nationale forvaltningsmyndigheder deres indsats for at bilægge tvisten.
 Afdeling 5
 Finansielle tjenesteydelser
 Artikel 103
 Anvendelsesområde og definitioner
 1. I denne afdeling fastlægges de lovgivningsmæssige principper for alle finansielle tjenesteydelser, der liberaliseres i henhold til kapitel 2, 3 og 4.
 2. I dette kapitel og i kapitel 2, 3 og 4 forstås ved:
 a)
 »finansiel tjenesteydelse«: enhver tjenesteydelse af finansiel art, der tilbydes af en leverandør af finansielle tjenesteydelser i Fællesskabet og de undertegnende Cariforumlande. Finansielle tjenesteydelser omfatter følgende aktiviteter:
 A.
 Forsikring og forsikringsrelaterede tjenesteydelser
 1)
 direkte forsikring (inklusive coassurance):
 i)
 livsforsikring
 ii)
 skadesforsikring.
 2)
 genforsikring og retrocession..
 3)
 forsikringsmægling, og
 4)
 tjenesteydelser i tilknytning til forsikring, f.eks. rådgivning, aktuarbistand, risikovurdering og skaderegulering.
 B.
 Bankmæssige og andre finansielle tjenesteydelser (eksklusive forsikring)
 1)
 Modtagelse af indskud og andre tilbagebetalingspligtige midler fra offentligheden
 2)
 Långivning af alle typer, herunder forbrugslån, realkredit, factoring og finansiering af handelsmæssige transaktioner
 3)
 Finansiel leasing
 4)
 Alle tjenesteydelser i tilknytning til betalings- og pengeoverførsel, herunder kredit- og betalingskort, rejsechecks og bankveksler
 5)
 Garantier og forpligtelser
 6)
 Handel for egen eller kunders regning på børsen, markedet for unoterede værdipapirer eller på anden måde, med følgende:
 i)
 pengemarkedspapirer (herunder checks, pengesedler, indskudsbeviser)
 ii)
 udenlandsk valuta
 iii)
 afledte produkter, herunder, men ikke alene, futures og optioner
 iv)
 valutakurs- og renteinstrumenter, herunder produkter såsom swaps og aftaler om fremtidig rentesikring
 v)
 værdipapirer
 vi)
 andre negotiable dokumenter og finansielle aktiver, herunder guldbarrer.
 7)
 Deltagelse i emissioner af enhver art af værdipapirer, herunder emissionsgaranti og placering som agent (såvel offentligt som privat) og levering af tjenesteydelser i tilknytning til sådanne emissioner
 8)
 »Money broking«
 9)
 Investeringspleje, såsom likviditets- og porteføljeforvaltning, alle former for kollektiv investeringspleje, administration af pensionsfonde, forvaring og forvaltning af betroede midler
 10)
 Afregning og clearing i forbindelse med finansielle aktiver, herunder værdipapirer, afledte produkter og andre negotiable dokumenter
 11)
 Tilvejebringelse og overførsel af finansielle oplysninger samt programmel til finansiel databehandling og dermed beslægtet programmel
 12)
 Rådgivning og formidling samt andre tjenesteydelser i forbindelse med de under punkt 1-11 nævnte aktiviteter, herunder kreditvurdering og -analyse, undersøgelser og rådgivning i tilknytning til investeringer og porteføljer, rådgivning om overtagelser og om omstrukturering af virksomheder samt virksomhedsanalyse
 b)
 »leverandør af finansielle tjenesteydelser«: enhver fysisk eller juridisk person i Fællesskabet eller de undertegnende Cariforumlande, der søger at levere eller leverer finansielle tjenesteydelser. Udtrykket »leverandør af finansielle tjenesteydelser« omfatter ikke offentlige enheder
 c)
 »offentlig enhed«:
 1)
 en regering, centralbank eller monetær myndighed i Fællesskabet eller et undertegnende Cariforumland, eller en enhed ejet eller kontrolleret af Fællesskabet eller et undertegnende Cariforumland, der hovedsagelig beskæftiger sig med at gennemføre regeringsmæssige funktioner eller aktiviteter med regeringsmæssigt formål, men herunder ikke en enhed, der hovedsagelig beskæftiger sig med


text:
at levere finansielle tjenesteydelser på kommercielle vilkår
 2)
 en privat enhed, som udfører funktioner, der normalt udføres af en centralbank eller monetær myndighed, når den udfører disse funktioner
 d)
 »ny finansiel tjenesteydelse«: en tjenesteydelse af finansiel art, herunder tjenesteydelser vedrørende bestående og nye produkter eller den måde, hvorpå produktet leveres, som ingen anden leverandør af finansielle tjenesteydelser leverer på Fællesskabets eller de undertegnende Cariforumlandes område, men som leveres på den anden parts område.
 Artikel 104
 Forsigtighedsklausul
 1. Fællesskabet og de undertegnende Cariforumlande kan indføre eller opretholde foranstaltninger af forsigtighedshensyn, f.eks.:
 a)
 beskyttelse af investorer, indskydere, forsikringstagere eller personer, over for hvem en leverandør af finansielle tjenesteydelser har en tillidsforpligtelse
 b)
 sikring af deres finansielle systems integritet og stabilitet.
 2. Intet i denne aftale må fortolkes således, at det forpligter Fællesskabet eller de undertegnende Cariforumlande til at videregive oplysninger om individuelle kunders forhold og konti eller fortrolig eller privat information, som offentlige enheder ligger inde med.
 Artikel 105
 Effektiv og gennemsigtig regulering
 1. Parterne og de undertegnende Cariforumlande tilstræber at underrette alle interesserede personer på forhånd om enhver alment gældende foranstaltning, som Fællesskabet eller de undertegnende Cariforumlande har til hensigt at indføre, således at de pågældende personer kan fremsætte bemærkninger til foranstaltningen. Der gives meddelelse om sådanne foranstaltninger:
 a)
 i en officiel publikation, eller
 b)
 i anden skriftlig eller elektronisk form.
 2. Fællesskabet og de undertegnende Cariforumlande stiller deres krav til udfyldelse af ansøgninger vedrørende levering af finansielle tjenesteydelser til rådighed for interesserede personer.
 Efter anmodning fra en ansøger underretter Fællesskabet eller det undertegnende Cariforumland ansøgeren om status for ansøgningen. Hvis Fællesskabet eller det undertegnende Cariforumland har brug for yderligere oplysninger fra ansøgeren, underretter det straks denne derom.
 Fællesskabet og de undertegnende Cariforumlande tilstræber at lette gennemførelse og anvendelse på deres område af internationalt anerkendte standarder for regulering og tilsyn i sektoren for finansielle tjenesteydelser.
 Artikel 106
 Nye finansielle tjenesteydelser (24)
 Fællesskabet og de undertegnende Cariforumlande tillader leverandører af finansielle tjenesteydelser fra den anden part at levere enhver ny finansiel tjenesteydelse af en type svarende til de tjenesteydelser, som Fællesskabet og de undertegnende Cariforumlande tillader deres egne leverandører af finansielle tjenesteydelser at levere i henhold til deres indenlandske lovgivning under tilsvarende omstændigheder. Fællesskabet og de undertegnende Cariforumlande kan bestemme den retlige form, gennem hvilken tjenesteydelsen kan leveres, og kan kræve tilladelse til levering af tjenesteydelsen. Når en sådan tilladelse kræves, skal der træffes en afgørelse inden for en rimelig frist, og tilladelsen kan kun afslås af forsigtighedshensyn.
 Artikel 107
 Databehandling
 1. Fællesskabet og de undertegnende Cariforumlande tillader leverandører af finansielle tjenesteydelser fra den anden part at overføre oplysninger i elektronisk eller anden form til og fra deres område med henblik på databehandling, når denne er påkrævet som led i den normale forretningsgang hos de pågældende leverandører af finansielle tjenesteydelser.
 2. Fællesskabet og de undertegnende Cariforumlande indfører passende sikkerhedsforanstaltninger med henblik på beskyttelse af privatlivets fred og af fysiske personers grundlæggende rettigheder og frihedsrettigheder, særlig hvad angår videregivelse af personoplysninger.
 Artikel 108
 Specifikke undtagelser
 1. Intet i dette afsnit må fortolkes således,


text:
at det forhindrer Fællesskabet og de undertegnende Cariforumlande, herunder deres offentlige enheder, i på deres område ensidigt at udøve aktiviteter eller levere tjenesteydelser, der er del af en offentlig pensionsplan eller en lovbestemt social sikringsordning, undtagen når disse aktiviteter i henhold til Fællesskabets eller det pågældende undertegnende Cariforumlands lovgivning må udøves af leverandører af finansielle tjenesteydelser i konkurrence med offentlige enheder eller private institutioner.
 2. Intet i denne aftale finder anvendelse på aktiviteter, der udøves af en centralbank eller monetær myndighed eller nogen anden offentlig enhed som led i penge- eller valutapolitikker.
 3. Intet i dette afsnit må fortolkes således, at det forhindrer Fællesskabet og de undertegnende Cariforumlande, herunder deres offentlige enheder, i på deres område ensidigt at udøve aktiviteter eller levere tjenesteydelser for Fællesskabets eller det pågældende undertegnende Cariforumlands eller dets offentlige enheders regning eller med dets eller dets offentlige enheders garanti eller ved anvendelse af dets eller dets offentlige enheders finansielle ressourcer.
 Afdeling 6
 International søtransport
 Artikel 109
 Anvendelsesområde, definitioner og principper
 1. I denne afdeling fastlægges principperne for liberalisering af den internationale søtransport i henhold til kapitel 2, 3 og 4.
 2. I denne afdeling og i kapitel 2, 3 og 4 forstås ved:
 a)
 »international søtransport«: dør til dør-transport og multimodal transport, dvs. transport af gods, hvor der anvendes mere end en transportform, herunder et søled, i henhold til et gennemgående transportdokument, og med henblik herpå retten til direkte at indgå kontrakt med leverandører af andre transportformer
 b)
 »håndtering af gods«: aktiviteter, der udføres af stevedorevirksomheder, herunder terminaloperatører, men ikke havnearbejderes aktiviteter som sådan, når disse arbejdere er organiseret uafhængigt af stevedorevirksomheder eller terminaloperatørvirksomheder. Disse aktiviteter omfatter tilrettelæggelse af og tilsyn med:
 i)
 lastning og losning af gods
 ii)
 surring og afsurring af gods
 iii)
 modtagelse/levering og opbevaring af gods inden afsendelse og efter losning
 c)
 »tjenesteydelser inden for toldbehandling« (alternativt »toldassistance«): aktiviteter, der består i på en anden parts vegne at gennemføre toldformaliteter vedrørende import, eksport eller transport af gods, uanset om denne tjenesteydelse er en hovedaktivitet for tjenesteyderen eller et almindeligt supplement til vedkommendes hovedaktivitet
 d)
 »tjenesteydelser vedrørende containerterminaler og oplagring«: aktiviteter, der består i at oplagre containere såvel i havne som inde i landet med henblik på at fylde/tømme dem, reparere dem og gøre dem klar til afskibning
 e)
 »skibsagenturvirksomhed«: aktiviteter, der består i som agent inden for et givent geografisk område at repræsentere et eller flere rederiers forretningsinteresser inden for følgende områder:
 i)
 markedsføring og salg af søtransport og hertil knyttede tjenesteydelser, lige fra udarbejdelse af tilbud til fakturering, og udstedelse af konnossementer på vegne af virksomhederne, erhvervelse og videresalg af de fornødne tilknyttede tjenesteydelser, udarbejdelse af dokumentation samt tilvejebringelse af forretningsoplysninger
 ii)
 handlen på virksomhedernes vegne, organisering af skibsanløb eller overtagelse af gods, når det er påkrævet
 f)
 »godstransport«: aktiviteter, der består i at tilrettelægge og kontrollere forsendelsesoperationer på rederiernes vegne ved at erhverve transportydelser og tilknyttede tjenesteydelser, udarbejde dokumentation og tilvejebringe forretningsoplysninger.
 3. I betragtning af de eksisterende liberaliseringsniveauer mellem parterne inden for international søtransport:
 a)
 forpligter Fællesskabet og de


text:
undertegnende Cariforumlande sig til effektivt at anvende princippet om uhindret adgang til det internationale marked for søtransport og handel på et kommercielt og ikke-diskriminerende grundlag
 b)
 indrømmer Fællesskabet og de undertegnende Cariforumlande skibe, der fører den anden parts eller et undertegnende Cariforumlands flag, eller som drives af tjenesteydere fra den anden part, en behandling, der ikke er mindre gunstig end den, de indrømmer deres egne skibe, bl.a. hvad angår adgang til havne, brug af infrastruktur og søfartshjælpetjenester i havnene samt dermed forbundne gebyrer og afgifter, toldfaciliteter og tildeling af liggeplads og laste- og lossefaciliteter.
 4. Anvendelsen af disse principper indebærer, at Fællesskabet og de undertegnende Cariforumlande:
 a)
 ikke indfører lastfordelingsaftaler i fremtidige bilaterale aftaler med tredjelande om søtransport, herunder transport af tør og flydende bulk og linjefart, og inden for en rimelig frist ophæver sådanne lastfordelingsaftaler, som måtte findes i tidligere bilaterale aftaler
 b)
 fra og med ikrafttrædelsen af denne aftale afskaffer og undlader at indføre ensidige foranstaltninger og administrative, tekniske og andre hindringer, som kan udgøre en skjult restriktion eller have diskriminerende virkninger for den frie udveksling af tjenesteydelser inden for international søtransport.
 5. Fællesskabet og de undertegnende Cariforumlande tillader leverandører af internationale søtransportydelser fra den anden part at have en handelsmæssig tilstedeværelse på deres område på vilkår for etablering og drift, der ikke er mindre gunstige end de vilkår, de indrømmer deres egne tjenesteydere eller tjenesteydere fra et hvilket som helst tredjeland, alt efter hvilke vilkår der er gunstigst.
 6. Fællesskabet og de undertegnende Cariforumlande stiller på rimelige og ikke-diskriminerende vilkår og betingelser følgende tjenesteydelser til rådighed for den anden parts leverandører af internationale søtransportydelser i havne: lodsning, slæbe- og bugserassistance, forsyning med proviant, brændstof og vand, affaldsindsamling og deponering af ballastaffald, skibsinspektørtjenester, navigationsassistance, kystbaserede operationelle tjenester, der er af betydning for skibsfarten, herunder kommunikation, leverance af vand og elektricitet, nødreparationsfaciliteter, ankerplads, liggeplads og liggepladsfaciliteter.
 Afdeling 7
 Turisme
 Artikel 110
 Anvendelsesområde
 I denne afdeling fastlægges de lovgivningsmæssige principper for alle turisttjenester, der liberaliseres i henhold til kapitel 2, 3 og 4.
 Artikel 111
 Forebyggelse af konkurrencebegrænsende praksis
 I overensstemmelse med kapitel 1 i afsnit IV opretholder eller indfører Fællesskabet og de undertegnende Cariforumlande passende foranstaltninger med henblik på at forhindre leverandører i at påvirke de materielle vilkår for deltagelse i det relevante marked for turisttjenester, særlig hvad angår distributionsnet for turistprodukter (25), ved at påbegynde eller fortsætte konkurrencebegrænsende praksis, herunder bl.a. misbrug af dominerende stilling i form af urimelige priser, eneretsklausuler, afvisning af købere, koblingssalg, kvantitative restriktioner eller vertikal integration.
 Artikel 112
 Adgang til teknologi
 Fællesskabet og de undertegnende Cariforumlande bestræber sig på at lette overførsel af teknologi på kommercielt grundlag til handelsmæssige tilstedeværelser i de undertegnende Cariforumlande.
 Artikel 113
 Små og mellemstore virksomheder
 Fællesskabet og de undertegnende Cariforumlande bestræber sig på at lette små og mellemstore virksomheders deltagelse i sektoren for turisttjenester.
 Artikel 114
 Gensidig anerkendelse
 Parterne samarbejder med henblik på gensidig anerkendelse af krav, kvalifikationer, licenser og andre forskrifter i overensstemmelse med artikel 85.
 Artikel 115
 En mere bæredygtig udvikling af turismen
 Parterne opfordrer Cariforumtjenesteydere til


text:
at deltage i internationale, regionale, subregionale, bilaterale og private finansieringsprogrammer, der støtter en bæredygtig udvikling af turismen.
 Artikel 116
 Miljø- og kvalitetsstandarder
 Parterne og de undertegnende Cariforumlande tilskynder til efterlevelse af miljø- og kvalitetsstandarder for turisttjenester på en rimelig og objektiv måde uden at skabe unødvendige handelshindringer og bestræber sig på at lette de undertegnende Cariforumlandes deltagelse i relevante internationale organisationer, der fastlægger miljø- og kvalitetsstandarder for turisttjenester.
 Artikel 117
 Udviklingssamarbejde og faglig bistand
 1. Parterne samarbejder om at fremme turistsektoren i de undertegnende Cariforumlande i betragtning af den iboende asymmetri i parternes respektive udviklingsniveau.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 ajourføring af de nationale regnskabssystemer med henblik på at lette indførelsen af satellitregnskaber for turisme på regionalt og lokalt plan
 b)
 kapacitetsopbygning inden for miljøforvaltning i turistområder på regionalt og lokalt plan
 c)
 udvikling af internetmarkedsføringsstrategier for små og mellemstore turistvirksomheder i sektoren for turisttjenester
 d)
 ordninger, der kan sikre, at de undertegnende Cariforumlande deltager effektivt i internationale standardiseringsorganer, der beskæftiger sig med udviklingen af standarder for bæredygtig turisme; programmer, der kan føre til og sikre ækvivalens mellem nationale/regionale og internationale standarder for bæredygtig turisme; og programmer, der sigter mod en bedre efterlevelse af standarder for bæredygtig turisme blandt regionale leverandører af turisttjenester
 e)
 udvekslingsprogrammer og uddannelse inden for turisme, herunder sprogkurser, for leverandører af turisttjenester.
 Artikel 118
 Informationsudveksling og konsultation
 1. Parterne er enige om at udveksle erfaringer, oplysninger og bedste praksis og om at konsultere hinanden om emner i denne afdeling, som har betydning for handelen mellem dem. Cariforum/EF-udvalget for Handel og Udvikling fastlægger de nærmere bestemmelser vedrørende den regelmæssige dialog om emnerne i denne afdeling.
 2. Parterne inddrager efter behov og efter fælles aftale private og andre relevante interessenter i denne dialog.
 3. Parterne er endvidere enige om, at regelmæssig dialog er ønskelig vedrørende udsendelse af rejsevejledninger.
 KAPITEL 6
 Elektronisk handel
 Artikel 119
 Mål og principper
 1. Parterne, som erkender, at elektronisk handel øger handelsmulighederne i mange sektorer, er enige om at fremme udviklingen af deres indbyrdes elektroniske handel, særlig ved at samarbejde om de emner, der i dette afsnit bringes op i forbindelse med elektronisk handel.
 2. Parterne er enige om, at udviklingen af elektronisk handel skal være fuldt forenelig med de højeste internationale standarder for databeskyttelse for at sikre brugertilliden til elektronisk handel.
 3. Parterne er enige om, at levering ad elektronisk vej skal betragtes som en tjenesteydelse, der ikke må pålægges told, jf. definitionen i kapitel 3.
 Artikel 120
 Reguleringsaspekter af e-handel
 1. Parterne fører en dialog om reguleringsspørgsmål i forbindelse med elektronisk handel, hvor bl.a. følgende emner tages op:
 a)
 anerkendelse af certifikater til elektroniske signaturer, der udstedes til offentligheden, og fremme af grænseoverskridende certificeringstjenester
 b)
 formidleransvar for tjenesteydere med hensyn til videreformidling og oplagring af oplysninger
 c)
 behandling af uopfordret elektronisk kommerciel kommunikation
 d)
 forbrugerbeskyttelse i forbindelse med elektronisk handel
 e)
 andre emner af relevans for udviklingen af elektronisk handel.
 2. Dette samarbejde kan tage form af udveksling af


text:
oplysninger om parternes og de undertegnende Cariforumlandes respektive lovgivning vedrørende disse emner og om gennemførelsen af denne lovgivning.
 KAPITEL 7
 Samarbejde
 Artikel 121
 Samarbejde
 1. Parterne anerkender vigtigheden af fagligt samarbejde og faglig bistand med henblik på at understøtte liberaliseringen af tjenesteydelser og investeringer, støtte de undertegnende Cariforumlandes bestræbelser på at styrke deres kapacitet inden for levering af tjenesteydelser, lette gennemførelsen af forpligtelserne i henhold til dette afsnit og nå målene i denne aftale.
 2. Parterne er enige om at samarbejde og yde hinanden støtte i form af faglig bistand, uddannelse og kapacitetsopbygning, jf. artikel 7, ved bl.a. at:
 a)
 sætte de undertegnende Cariforumlandes tjenesteydere bedre i stand til at indsamle oplysninger om og overholde Fællesskabets forskrifter og standarder på fællesskabsplan og på nationalt og regionalt plan
 b)
 forbedre de undertegnende Cariforumlandes tjenesteyderes eksportkapacitet, særlig hvad angår markedsføring af turisme og kulturelle tjenesteydelser, små og mellemstore virksomheders behov, franchising og forhandling af aftaler om gensidig anerkendelse
 c)
 fremme samspil og dialog mellem Fællesskabets og de undertegnende Cariforumlandes tjenesteydere
 d)
 tage kvalitets- og standardiseringsbehov op i sektorer, hvor de undertegnende Cariforumlande har indgået forpligtelser i henhold til denne aftale, og hvad angår deres indenlandske og regionale markeder samt handelen mellem parterne samt med henblik på at sikre deltagelse i udarbejdelsen og anvendelsen af standarder for bæredygtig turisme
 e)
 udforme og gennemføre ved forskrifter fastsatte ordninger for specifikke servicesektorer på regionalt plan i Cariforum og i de undertegnende Cariforumlande i sektorer, hvor de har indgået forpligtelser i henhold til denne aftale, og
 f)
 indføre ordninger til fremme af investeringer og joint ventures mellem Fællesskabets og de undertegnende Cariforumlandes tjenesteydere og styrke kapaciteten hos investeringsfremmekontorer i de undertegnende Cariforumlande.
 AFSNIT III
 LØBENDE BETALINGER OG KAPITALBEVÆGELSER
 Artikel 122
 Løbende betalinger
 Med forbehold af bestemmelserne i artikel 124 forpligter de undertegnende Cariforumlande og Fællesskabet sig til ikke at indføre restriktioner for og til at tillade, at alle betalinger for løbende transaktioner mellem indbyggere i Fællesskabet og i Cariforumlandene kan foretages i frit konvertible valutaer.
 Artikel 123
 Kapitalbevægelser
 1. Hvad angår transaktioner på betalingsbalancens kapitalposter forpligter de undertegnende Cariforumlande og Fællesskabet sig til ikke at indføre begrænsninger for frie kapitalbevægelser i forbindelse med direkte investeringer foretaget i overensstemmelse med værtslandets lovgivning og investeringer foretaget i overensstemmelse med bestemmelserne i afsnit II og heller ikke for likvidation og hjemtagelse af denne kapital og ethvert afkast deraf.
 2. Parterne konsulterer hinanden med henblik på at lette kapitalbevægelserne mellem dem for at fremme virkeliggørelsen af målene i denne aftale.
 Artikel 124
 Beskyttelsesforanstaltninger
 1. Såfremt betalinger og kapitalbevægelser mellem parterne undtagelsesvis skaber eller truer med at skabe alvorlige problemer for gennemførelsen af valutapolitikken eller valutakurspolitikken i et eller flere Cariforumlande eller i en eller flere af Den Europæiske Unions medlemsstater, kan Fællesskabet eller det eller de undertegnende Cariforumlande træffe absolut nødvendige beskyttelsesforanstaltninger mod kapitalbevægelser for en periode på ikke over seks måneder.
 2. Det Fælles Cariforum/EF-udvalg underrettes straks om indførelsen af en eventuel beskyttelsesforanstaltning og snarest muligt om en tidsplan for ophævelse af foranstaltningen.
 AFSNIT IV
 HANDELSRELATEREDE ANLIGGENDER
 KAPITEL 1


text:
Konkurrence
 Artikel 125
 Definitioner
 I dette kapitel forstås ved:
 1)
 »konkurrencemyndighed«: for Fællesskabets vedkommende »Europa-Kommissionen« og for Cariforumlandenes vedkommende en af eller begge følgende konkurrencemyndigheder, efter relevans: Caricoms konkurrencestyrelse og Den Dominikanske Republiks konkurrencemyndighed (Comisión Nacional de Defensa de la Competencia)
 2)
 »håndhævelsesprocedure«: en procedure indført af en af parternes kompetente konkurrencemyndigheder mod en eller flere virksomheder med det formål at fastslå, at den eller de pågældende virksomheder udøver konkurrencestridig praksis, og bringe denne praksis til ophør
 3)
 »konkurrencelovgivning«:
 a)
 for Fællesskabets vedkommende artikel 81, 82 og 86 i traktaten om oprettelse af Det Europæiske Fællesskab og gennemførelsesbestemmelser og ændringer hertil
 b)
 for Cariforumlandenes vedkommende kapitel 8 i den reviderede Chaguaramastraktat af 5. juli 2001, national konkurrencelovgivning i overensstemmelse med den reviderede Chaguaramastraktat og Bahamas' og Den Dominikanske Republiks nationale konkurrencelovgivning; fra ikrafttrædelsen af denne aftale skal vedtagelse af sådan lovgivning anmeldes til Fællesskabet gennem Cariforum/EF-udvalget for Handel og Udvikling.
 Artikel 126
 Principper
 Parterne anerkender vigtigheden af fri og uhindret konkurrence i deres handelsrelationer. Parterne erkender, at konkurrenceforvridende forretningspraksis kan lægge hindringer i vejen for velfungerende markeder og generelt underminere fordelene ved handelsliberalisering. De er derfor enige om, at følgende konkurrencebegrænsende handlinger forhindrer en korrekt gennemførelse af denne aftale, for så vidt som de kan påvirke handelen mellem parterne:
 a)
 aftaler og samordnet praksis mellem virksomheder, som har til formål eller virker således, at konkurrencen forhindres eller i væsentligt omfang begrænses på Fællesskabets eller Cariforumlandenes område som helhed eller på en væsentlig del heraf
 b)
 en eller flere virksomheders misbrug af markedsstyrke på Fællesskabets eller Cariforumlandenes område som helhed eller en væsentlig del heraf.
 Artikel 127
 Gennemførelse
 1. Parterne og de undertegnende Cariforumlande sørger for, at de senest fem år efter ikrafttrædelsen af denne aftale har gældende love om konkurrencebegrænsninger for deres kompetenceområde og har oprettet de organer, der er omhandlet i artikel 125, stk. 1.
 2. Fra og med ikrafttrædelsen af lovene og oprettelsen af organerne, jf. stk. 1, sætter parterne bestemmelserne i artikel 128 i kraft. Parterne er desuden enige om at revurdere gennemførelsen af dette kapitel efter en tillidsskabende periode for konkurrencemyndighederne på seks år fra ikrafttrædelsen af artikel 128.
 Artikel 128
 Informationsudveksling og samarbejde om håndhævelse
 1. Hver konkurrencemyndighed kan informere de øvrige konkurrencemyndigheder om, hvorvidt de er indstillede på at deltage i håndhævelsesindsatsen. Om konkurrencemyndigheden medvirker eller ej, skal ikke afholde parterne eller de undertegnende Cariforumlande fra at træffe beslutninger på egne vegne.
 2. Med henblik på at lette en effektiv anvendelse af deres respektive konkurrencelovgivning kan konkurrencemyndighederne udveksle ikke-fortrolig information. Enhver udveksling af oplysninger er omfattet af de respektive fortrolighedsstandarder, som gælder for parterne hver især og for de undertegnende Cariforumlande.
 3. Enhver konkurrencemyndighed kan informere de øvrige konkurrencemyndigheder om eventuelle oplysninger, den måtte være i besiddelse af, om, at der foregår konkurrencebegrænsende praksis henhørende under dette kapitels anvendelsesområde på den anden parts område. Hver parts konkurrencemyndighed beslutter ud fra bedste praksis, hvordan udvekslingen af informationer skal foregå. Hver konkurrencemyndighed kan også informere de øvrige konkurrencemyndigheder om håndhævelsesprocedurer, den har indledt, i følgende tilfælde:


text:
i)
 Den aktivitet, der er genstand for undersøgelsen, foregår helt eller i væsentligt omfang inden for en af de andre konkurrencemyndigheders kompetenceområde.
 ii)
 Den afhjælpende foranstaltning, som sandsynligvis vil blive indført, indebærer et forbud mod aktiviteten på den anden parts eller et undertegnende Cariforumlands område.
 iii)
 Den aktivitet, der er genstand for undersøgelsen, involverer handlinger, som formodes at foregå, fordi den anden part eller et undertegnende Cariforumland har krævet det, opfordret til det eller godkendt det.
 Artikel 129
 Offentlige virksomheder og virksomheder med særlige eller eksklusive rettigheder, herunder udpegede monopoler
 1. Intet i denne aftale forhindrer en part eller et undertegnende Cariforumland i at udpege eller opretholde offentlige eller private monopoler i overensstemmelse med deres respektive lovgivning.
 2. Parterne og de undertegnende Cariforumlande drager omsorg for, at der, hvad angår offentlige virksomheder og virksomheder, der er tillagt særlige eller eksklusive rettigheder, efter datoen for ikrafttrædelsen af denne aftale hverken indføres eller opretholdes foranstaltninger, der fordrejer handelen med varer og tjenesteydelser mellem parterne i et omfang, der strider mod parternes interesser, og at sådanne virksomheder undergives konkurrencereglerne, for så vidt anvendelsen af disse regler ikke juridisk eller faktisk hæmmer udøvelsen af de særlige opgaver, der er tillagt dem.
 3. Som en undtagelse fra stk. 2 er parterne enige om, at når offentlige virksomheder i de undertegnende Cariforumlande er underlagt specifikke sektorbestemmelser i henhold til deres respektive lovgivning, er sådanne virksomheder ikke bundet af eller underlagt bestemmelserne i denne artikel.
 4. Parterne og de undertegnende Cariforumlande foretager uden derved at tilsidesætte deres forpligtelser i henhold til WTO-overenskomsten løbende tilpasninger af ethvert statsmonopol af kommerciel karakter, således at der ved udgangen af det femte år efter ikrafttrædelsen af denne aftale ikke finder forskelsbehandling sted i handelen med hensyn til de betingelser, hvorunder varer og tjenesteydelser sælges eller købes, det være sig mellem varer og tjenesteydelser med oprindelse i Fællesskabet og varer og tjenesteydelser med oprindelse i Cariforumlandene eller mellem borgere i EU-medlemsstaterne og borgere i Cariforumlandene, medmindre der består en årsagssammenhæng mellem denne forskelsbehandling og selve monopolets eksistens.
 5. Cariforum/EF-udvalget for Handel og Udvikling underrettes om vedtagelse af sektorbestemmelser som omhandlet i stk. 3 og de foranstaltninger, der træffes til gennemførelse af stk. 4.
 Artikel 130
 Samarbejde
 1. Parterne er enige om vigtigheden af faglig bistand og kapacitetsopbygning for at fremme opfyldelsen af forpligtelserne og virkeliggørelsen af målene i dette kapitel og navnlig for at sikre en forsvarlig og effektiv konkurrencepolitik og regelhåndhævelse, ikke mindst i løbet af den tillidsskabende periode, jf. artikel 127.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 indsatsen for, at Cariforumkonkurrencemyndighederne skal fungere effektivt
 b)
 bistand til affattelse af retningslinjer, manualer og om nødvendigt lovgivning
 c)
 tilrådighedsstillelse af uafhængige eksperter, og
 d)
 uddannelsesaktiviteter for nøglepersonale beskæftiget med gennemførelsen og håndhævelsen af konkurrencepolitikken.
 KAPITEL 2
 Innovation og intellektuel ejendomsret
 Artikel 131
 Baggrund
 1. Parterne er enige om, at man ved at fremme innovation og kreativitet forbedrer konkurrenceevnen, og at det er et vigtigt element i deres økonomiske partnerskab og


text:
med hensyn til at opnå en bæredygtig udvikling, fremme den indbyrdes handel og sikre en gradvis integration af Cariforumlandene i verdensøkonomien.
 2. De erkender desuden, at beskyttelsen og håndhævelsen af den intellektuelle ejendomsret spiller en afgørende rolle med hensyn til at fremme kreativitet, innovation og konkurrenceevne, og de er besluttet på at sikre et øget beskyttelsesniveau, der passer til deres udviklingsniveau.
 Artikel 132
 Mål
 Målene med dette kapitel er at:
 a)
 fremme innovationsprocessen, herunder inden for økoinnovation, i virksomheder beliggende i parternes lande
 b)
 fremme virksomhedernes konkurrenceevne, særlig mikrovirksomheders og små og mellemstore virksomheders, i parternes lande
 c)
 fremme produktionen og markedsføringen af innovative og kreative produkter mellem parterne
 d)
 sikre et passende og effektivt niveau for beskyttelse og håndhævelse af intellektuelle ejendomsrettigheder
 e)
 bidrage til at fremme den teknologiske innovation samt overførsel og formidling af teknologi og knowhow
 f)
 opmuntre til, udvikle og fremme kooperativ forskning og udvikling på videnskabelige og teknologiske områder mellem parterne samt udvikle varige forbindelser mellem parternes forskersamfund
 g)
 opmuntre til, udvikle og fremme kooperativ produktion og udvikling inden for kreative brancher mellem parterne samt udvikle varige forbindelser mellem parternes kreative brancher
 h)
 fremme og styrke regionale kooperative aktiviteter, der involverer regionerne i Det Europæiske Fællesskabs yderste periferi, så disse regioner og Cariforumlandene gensidigt kan drage fordel af, at de geografisk ligger tæt på hinanden og er naboer, ved at udvikle et innovativt og konkurrencedygtigt regionalt område.
 Afdeling 1
 Innovation
 Artikel 133
 Regional integration
 Parterne erkender, at det er nødvendigt med foranstaltninger og politikker på regionalt plan for fuldt ud at opfylde målene i denne afdeling. Cariforumlandene er enige om at gøre en større indsats på regionalt plan for at give virksomhederne lovgivningsmæssige og politiske rammer, der kan fremme konkurrenceevnen gennem innovation og kreativitet.
 Artikel 134
 Deltagelse i rammeprogrammer
 1. Parternes og de undertegnende Cariforumlandes deltagelse i den anden parts eksisterende og fremtidige rammeprogrammer, særprogrammer og øvrige aktiviteter lettes og fremmes, i det omfang deres respektive interne regler for adgang til de pågældende programmer og aktiviteter tillader det.
 2. Cariforum/EF-udvalget for Handel og Udvikling kan fremsætte henstillinger med henblik på at lette Cariforuminstitutioners og -virksomheders deltagelse i de i stk. 1 omhandlede programmer og evaluerer regelmæssigt denne deltagelse.
 Artikel 135
 Samarbejde inden for konkurrenceevne og innovation
 1. Parterne erkender, at fremme af kreativitet og innovation er af væsentlig betydning for udviklingen af iværksætterånd og konkurrenceevne og for virkeliggørelsen af de overordnede mål i denne aftale.
 2. Parterne er enige om at samarbejde og yde hinanden støtte på følgende områder, jf. artikel 7 og 134:
 a)
 fremme af innovation, diversificering, modernisering, udvikling og produkt- og proceskvalitet i erhvervslivet
 b)
 fremme af kreativitet og design, særlig i mikrovirksomheder og små og mellemstore virksomheder, og udveksling mellem netværk af designcentre i Fællesskabet og Cariforumlandene
 c)
 fremme af dialog og udveksling af erfaringer og oplysninger mellem netværk af erhvervsdrivende
 d)
 faglig bistand, konferencer, seminarer, udvekslingsbesøg, udforskning af industrielle og tekniske muligheder, deltagelse i rundbordsdiskussioner og generelle og sektorspecifikke handelsmesser
 e)
 fremme af kontakt og industrielt samarbejde mellem erhvervsdrivende, tilskyndelse


text:
til fælles investeringer og joint ventures og netværk gennem eksisterende og fremtidige programmer
 f)
 fremme af partnerskaber om forsknings- og udviklingsaktiviteter i Cariforumlandene med henblik på at forbedre deres innovationssystemer, og
 g)
 intensivering af aktiviteter til fremme af netværk, innovation og teknologioverførsel mellem partnere i Cariforumlandene og Fællesskabet.
 Artikel 136
 Samarbejde om videnskab og teknologi
 1. Parterne fremmer deres FTU-foretagenders deltagelse i samarbejdsaktiviteter i overensstemmelse med deres interne regler. Samarbejdet kan finde sted under følgende former:
 a)
 fælles initiativer med henblik på at skabe øget opmærksomhed om Det Europæiske Fællesskabs programmer for kapacitetsopbygning inden for videnskab og teknologi, herunder den internationale dimension af det syvende rammeprogram for forskning og teknologisk udvikling samt eventuelle efterfølgende programmer, alt efter relevans
 b)
 fælles forskningsnet på områder af fælles interesse
 c)
 udveksling af forskere og eksperter med henblik på at fremme udarbejdelse af projekter og deltagelse i det syvende rammeprogram og i Det Europæiske Fællesskabs øvrige forskningsprogrammer
 d)
 fælles møder om videnskabelige emner med henblik på at fremme informationsudveksling og samspil og fastlægge fælles forskningsområder
 e)
 fremme af videregående uddannelser inden for videnskab og teknologi, der kan bidrage til begge parters bæredygtige udvikling på længere sigt
 f)
 etablering af forbindelser mellem den offentlige og private sektor
 g)
 evaluering af fælles projekter og formidling af resultater
 h)
 politisk dialog og udveksling af forsknings- og teknologirelaterede oplysninger og erfaringer på regionalt plan
 i)
 udveksling af oplysninger på regionalt plan om regionale forsknings- og teknologiprogrammer
 j)
 deltagelse i videns- og innovationsfælleskaber under Det Europæiske Institut for Innovation og Teknologi.
 2. Der lægges særlig vægt på udvikling af det menneskelige potentiale som et langsigtet grundlag for videnskabelig og teknologisk ekspertise og etablering af varige forbindelser mellem parternes forsker- og teknologisamfund på både nationalt og regionalt plan.
 3. Forskningscentre, højere læreanstalter og andre interessenter, herunder mikrovirksomheder og små og mellemstore virksomheder, beliggende i parterne inddrages i givet fald i dette samarbejde.
 4. Parterne fremmer deres respektive enheders deltagelse i hinandens forsknings- og teknologiprogrammer med sigte på at opnå gensidigt fordelagtig videnskabelig ekspertise i overensstemmelse med deres respektive bestemmelser for deltagelse af juridiske enheder fra tredjelande.
 Artikel 137
 Samarbejde om informationssamfundet og om informations- og kommunikationsteknologi
 1. Parterne erkender, at informations- og kommunikationsteknologi (ikt) er nøglesektorer i et moderne samfund og har afgørende betydning for fremme af kreativitet, innovation og konkurrenceevne samt for en gnidningsløs overgang til informationssamfundet.
 2. Parterne er enige om at samarbejde og yde hinanden støtte på følgende områder, jf. artikel 7 og 134:
 a)
 dialog om forskellige politiske aspekter vedrørende fremme og overvågning af informationssamfundet
 b)
 udveksling af oplysninger om regulering
 c)
 udveksling af oplysninger om standarder og interoperabilitet
 d)
 fremme af samarbejde om forskning og udvikling på ikt-området og om ikt-baserede forskningsinfrastrukturer
 e)
 udvikling af ikke-kommercielt indhold og pilotapplikationer på områder, hvor den samfundsmæssige virkning er stor, og
 f)
 ikt-kapacitetsopbygning, herunder bl.a. fremme af netværkssamarbejde, udveksling og uddannelse af specialister, særlig inden for regulering.
 Artikel 138
 Samarbejde om økoinnovation og vedvarende energi
 1. Med henblik på en bæredygtig udvikling og for at øge eventuelle positive


text:
miljømæssige virkninger af denne aftale og forebygge eventuelle negative virkninger erkender parterne vigtigheden af at fremme forskellige former for miljøvenlig innovation i alle sektorer af deres økonomi. Denne økoinnovation omfatter bl.a. energieffektivitet og vedvarende energikilder.
 2. Parterne er enige om at samarbejde og yde hinanden støtte på følgende områder, jf. artikel 7 og 134:
 a)
 projekter vedrørende miljøvenlige produkter, teknologier, produktionsprocesser, tjenesteydelser, ledelses- og forretningsmetoder, herunder sådanne, som er forbundet med relevante vandbesparelsesprojekter og anvendelser af mekanismen for bæredygtig udvikling
 b)
 projekter vedrørende energieffektivitet og vedvarende energi
 c)
 fremme af økoinnovationsnet og -klynger, herunder gennem offentlig-private partnerskaber
 d)
 udveksling af oplysninger, knowhow og eksperter
 e)
 bevidstgørelses- og uddannelsesaktiviteter
 f)
 udarbejdelse af undersøgelser og levering af faglig bistand
 g)
 samarbejde om forskning og udvikling, og
 h)
 pilot- og demonstrationsprojekter.
 Afdeling 2
 Intellektuel ejendomsret
 Underafdeling 1
 Principper
 Artikel 139
 Forpligtelsernes indhold og anvendelsesområde
 1. Fællesskabet og de undertegnende Cariforumlande sikrer en passende og effektiv gennemførelse af de internationale traktater om intellektuel ejendomsret, som de er part i, og af aftalen om handelsrelaterede intellektuelle ejendomsrettigheder i bilag IC til overenskomsten om oprettelse af Verdenshandelsorganisationen (i det følgende benævnt »TRIPS-aftalen«).
 2. Fællesskabet og de undertegnende Cariforumlande er enige om, at principperne i artikel 8 i TRIPS-aftalen finder anvendelse på denne afdeling. Parterne er desuden enige om, at en passende og effektiv håndhævelse af intellektuelle ejendomsrettigheder bør tage hensyn til Cariforumlandenes udviklingsbehov, skabe ligevægt mellem rettighedshaveres og brugeres rettigheder og forpligtelser og give Fællesskabet og de undertegnende Cariforumlande mulighed for at beskytte den offentlige sundhed og ernæring. Intet i denne aftale må fortolkes således, at det begrænser parternes og de undertegnende Cariforumlandes mulighed for at fremme adgangen til lægemidler.
 3. I denne aftale forstås ved intellektuelle ejendomsrettigheder også ophavsret (herunder ophavsret til edb-programmer og dermed beslægtede rettigheder); brugsmodeller; patenter, herunder patenter på bioteknologiske opfindelser; beskyttelse af plantesorter; design; layout-designs (topografier) for integrerede kredsløb; geografiske betegnelser; varemærker for varer og tjenesteydelser; beskyttelse af databaser; beskyttelse mod illoyal konkurrence som omhandlet i artikel 10bis i Pariserkonventionen om beskyttelse af industriel ejendomsret; beskyttelse af fortrolig information om knowhow.
 4. Med forbehold af deres eksisterende og fremtidige internationale forpligtelser sætter Fællesskabet og de undertegnende Cariforumlande bestemmelserne i denne afdeling i kraft og sikrer deres passende og effektive gennemførelse senest den 1. januar 2014, medmindre andet fastsættes i Cariforum/EF-udvalget for Handel og Udvikling under hensyntagen til de undertegnende Cariforumlandes udviklingsprioriteringer og -niveau. Fællesskabet og de undertegnende Cariforumlande kan frit vælge den mest hensigtsmæssige metode til gennemførelse af bestemmelserne i denne afdeling inden for deres eget retssystem og egen retspraksis.
 5. Fællesskabet og de undertegnende Cariforumlande kan, men er ikke forpligtede dertil, gennemføre en mere omfattende beskyttelse i deres lovgivning, end det er krævet i denne afdeling, forudsat at en sådan beskyttelse ikke strider mod bestemmelserne i denne afdeling.
 Artikel 140
 Mindst udviklede lande
 Uanset artikel 139, stk. 1 og 4, er mindst udviklede lande, som undertegner denne aftale, kun forpligtede til at anvende de bestemmelser, der er fastsat i:
 a)
 forpligtelserne i TRIPS-aftalen om samme tempo i forhold til det,


text:
der kan kræves af dem med hensyn til gennemførelsen af TRIPS-aftalen i henhold til de relevante beslutninger truffet af Rådet for TRIPS og andre gældende beslutninger truffet af WTO's Almindelige Råd
 b)
 forpligtelserne i henhold til underafdeling 2 og 3 i denne afdeling senest den 1. januar 2021, medmindre andet fastsættes i Cariforum/EF-udvalget for Handel og Udvikling under hensyntagen til de i litra a) nævnte relevante beslutninger.
 Artikel 141
 Regional integration
 1. Fællesskabet og de undertegnende Cariforumlande forpligter sig til at overveje yderligere skridt til øget integration i deres respektive regioner på området intellektuelle ejendomsrettigheder. Denne proces skal omfatte yderligere harmonisering af love og administrative bestemmelser om intellektuel ejendomsret, yderligere fremskridt i retning af regional forvaltning og håndhævelse af nationale intellektuelle ejendomsrettigheder samt etablering og forvaltning af regionale intellektuelle ejendomsrettigheder, alt efter relevans.
 2. Fællesskabet og de undertegnende Cariforumlande forpligter sig til at tilstræbe et harmoniseret niveau for beskyttelse af intellektuelle ejendomsrettigheder i deres respektive regioner.
 Artikel 142
 Teknologioverførsel
 1. Fællesskabet og de undertegnende Cariforumlande er enige om at udveksle synspunkter og oplysninger om praksis for og politikker vedrørende teknologioverførsel, både mellem deres respektive regioner og med tredjelande. Det omfatter bl.a. foranstaltninger med henblik på at lette informationsstrømme, forretningspartnerskaber, licensudstedelser og underleverancer. Der skal lægges særlig vægt på forudsætningerne for at skabe et gunstigt miljø for teknologioverførsel i værtslandene, hvilket også omfatter f.eks. udviklingen af menneskelige ressourcer og retlige rammer.
 2. Fællesskabet og de undertegnende Cariforumlande træffer i givet fald foranstaltninger med henblik på at forhindre eller kontrollere praksis og betingelser for udstedelse af licenser vedrørende intellektuelle ejendomsrettigheder, der kan have negative virkninger for den internationale teknologioverførsel, og som udgør misbrug af intellektuelle ejendomsrettigheder begået af rettighedshavere eller misbrug af åbenlys informationsasymmetri i forbindelse med licensforhandlinger.
 3. Fællesskabet letter og fremmer anvendelsen af incitamenter for institutioner og virksomheder på dets område til at overføre teknologi til institutioner og virksomheder i Cariforumlandene med henblik på at sætte Cariforumlandene i stand til at skabe et levedygtigt teknologisk grundlag. Fællesskabet bestræber sig på at forelægge de foranstaltninger, som det har kendskab til, for Cariforum/EF-udvalget for Handel og Udvikling til drøftelse og evaluering.
 Underafdeling 2
 Standarder vedrørende intellektuelle ejendomsrettigheder
 Artikel 143
 Ophavsret og dermed beslægtede rettigheder
 1. Fællesskabet og de undertegnende Cariforumlande overholder:
 a)
 WIPO's traktat om ophavsret (Genève 1996) (WIPO — Verdensorganisationen for Intellektuel Ejendomsret), og
 b)
 WIPO's traktat om fremførelser og fonogrammer (Genève, 1996).
 2. De undertegnende Cariforumlande tilstræber at tiltræde Romkonventionen om beskyttelse af udøvende kunstnere, fremstillere af fonogrammer samt radio- og fjernsynsforetagender (1961).
 Fællesskabet og de undertegnende Cariforumlande letter indførelsen af ordninger mellem deres respektive rettighedshaverorganisationer med henblik på gensidigt at sikre nemmere adgang til og udstedelse af licenser til anvendelse af indhold på regionalt plan på hele Fællesskabets og de undertegnende Cariforumlandes område, således at rettighedshaverne modtager et passende vederlag for anvendelsen af det pågældende indhold.
 Artikel 144
 Varemærker
 Fællesskabet og de undertegnende Cariforumlande påser, at der findes en ordning for registrering af varemærker, hvor alle endelige beslutninger, der træffes af den relevante varemærkemyndighed, er begrundede og foreligger på


text:
skrift. Ansøgeren skal have mulighed for at anfægte et afslag på registrering af et varemærke og for at påklage et endeligt afslag til domstolene. Fællesskabet og de undertegnende Cariforumlande sørger desuden for, at der kan gøres indsigelse mod registreringen af et varemærke efter offentliggørelsen af ansøgningen. Fællesskabet og de undertegnende Cariforumlande stiller offentligt tilgængelige elektroniske databaser over varemærkeansøgninger og -registreringer til rådighed.
 Fællesskabet og de undertegnende Cariforumlande henleder opmærksomheden på forpligtelsen i henhold til TRIPS-aftalen til at anvende begrebet velkendte mærker på tjenestemærker. Ved bestemmelsen af, om et varemærke er velkendt, tilstræber Fællesskabet og de undertegnende Cariforumlande at anvende den fælles henstilling, der blev vedtaget af Pariserunionen til beskyttelse af intellektuel ejendomsrets forsamling og WIPO's generalforsamling på den 34. møderække i forsamlingerne af WIPO's medlemsstater den 20.–29. september 1999.
 Fællesskabet og de undertegnende Cariforumlande anerkender behovet for klare retlige rammer for varemærkeindehavere, der ønsker at anvende deres varemærker på internettet og deltage i udviklingen af den elektroniske handel, herunder bestemmelser med henblik på at afgøre, om anvendelsen af et tegn på internettet har bidraget til tilegnelse eller krænkelse af et mærke, og om denne anvendelse udgør illoyal konkurrence, samt bestemmelser om afhjælpning af problemet. I den forbindelse tilstræber Fællesskabet og de undertegnende Cariforumlande at anvende den fælles henstilling vedrørende beskyttelse af mærker og andre intellektuelle ejendomsrettigheder på internettet, der blev vedtaget af WIPO på den 36. møderække i forsamlingerne af WIPO's medlemsstater den 24. september–3. oktober 2001.
 Fællesskabet og de undertegnende Cariforumlande tilstræber at anvende de fælles henstillinger vedrørende varemærkelicenser, der blev vedtaget af Pariserunionen til beskyttelse af intellektuel ejendomsrets forsamling og WIPO's generalforsamling på den 35. møderække i forsamlingerne af WIPO's medlemsstater den 25. september–3. oktober 2000.
 Fællesskabet og de undertegnende Cariforumlande tilstræber at tiltræde protokollen til Madridarrangementet om den internationale registrering af varemærker (1989) og den reviderede traktat om varemærkeret (2006).
 Fællesskabet og de undertegnende Cariforumlande tillader en rimelig anvendelse af deskriptive udtryk, herunder geografiske betegnelser, som en begrænset undtagelse fra de rettigheder, der er knyttet til et varemærke. I forbindelse med en sådan begrænset undtagelse tages der hensyn til varemærkeindehaverens og tredjemands legitime interesser.
 Artikel 145
 Geografiske betegnelser
 1. Intet i denne aftale forpligter Fællesskabet og de undertegnende Cariforumlande til på deres område at beskytte geografiske betegnelser, som ikke er beskyttet i deres oprindelsesland.
 2. De undertegnende Cariforumlande indfører en ordning for beskyttelse af geografiske betegnelser på deres respektive områder senest den 1. januar 2014. Parterne samarbejder i Cariforum/EF-udvalget for Handel og Udvikling i overensstemmelse med artikel 164, stk. 2, litra c), med det formål at udvikle geografiske betegnelser i Cariforumlandene. Med henblik herpå og senest seks måneder efter ikrafttrædelsen af denne aftale forelægger Cariforumlandene Cariforum/EF-udvalget for Handel og Udvikling en fortegnelse over potentielle geografiske betegnelser med oprindelse i Cariforumlandene til drøftelse.
 3. Parterne drøfter i Cariforum/EF-udvalget for Handel og Udvikling den praktiske gennemførelse af denne artikel og udveksler oplysninger om den lovgivningsmæssige og politiske udvikling med hensyn til geografiske betegnelser.
 1. Beskyttelse af geografiske betegnelser i Fællesskabet og de undertegnende Cariforumlande indrømmes i overensstemmelse med Fællesskabets


text:
eller det relevante undertegnende Cariforumlands retssystem og -praksis på ubestemt tid (26).
 2. Beskyttelsen skal sikre, at anvendelsen af geografiske betegnelser for varer, som er beskyttet i medfør af stk. 1, i Fællesskabet og de undertegnende Cariforumlande udelukkende forbeholdes varer, der har oprindelse i det pågældende geografiske område, og som er produceret i overensstemmelse med de relevante produktspecifikationer.
 3. I forbindelse med beskyttelsen af geografiske betegnelser forbyder eller forhindrer Fællesskabet og de undertegnende Cariforumlande på eget initiativ eller på foranledning af en interessent:
 a)
 uanset hvilken produktklasse der er tale om, anvendelse på deres område af alle sådanne midler i betegnelsen eller præsentationen af en vare, som angiver eller antyder, at den pågældende vare har oprindelse i et andet geografisk område end det virkelige oprindelsessted, på en måde, som vildleder offentligheden med hensyn til varens geografiske oprindelse; og enhver anvendelse, som udgør illoyal konkurrence i henhold til artikel 10bis i Pariserkonventionen
 b)
 enhver anvendelse af beskyttede betegnelser for varer i samme produktklasse som den geografiske betegnelse, men som ikke har oprindelse i det pågældende geografiske område, selv om:
 i)
 varens virkelige oprindelse er angivet
 ii)
 den pågældende geografiske betegnelse er anvendt i oversættelse
 iii)
 betegnelsen ledsages af udtryk som »art«, »type«, »måde«, »efterligning«, »metode« eller lignende.
 4. Det skal være muligt at annullere registreringen af en geografisk betegnelse. Proceduren skal tillade deltagelse af enhver fysisk eller juridisk person, der har en legitim interesse heri.
 1. Fællesskabet og de undertegnende Cariforumlande er ikke forpligtede til at anvende den i litra B omhandlede beskyttelse af geografiske betegnelser på varer, for hvilke den relevante betegnelse er identisk med det almindelige kutymemæssige navn på sådanne varer på deres respektive områder.
 2. Intet i denne afdeling forpligter Fællesskabet og de undertegnende Cariforumlande til at anvende den i litra B omhandlede beskyttelse af geografiske betegnelser på vinprodukter, planter eller dyr, for hvilke den relevante betegnelse er identisk med navnet på en druesort, plantesort eller dyrerace, der fandtes på Fællesskabets eller det pågældende undertegnende Cariforumlands område på datoen for ikrafttrædelsen af denne aftale.
 3. Fællesskabet og de undertegnende Cariforumlande beskytter enslydende geografiske betegnelser, forudsat at der i praksis tydeligt kan skelnes mellem den allerede beskyttede geografiske betegnelse og den senere beskyttede enslydende betegnelse, idet de berørte producenter skal sikres en retfærdig behandling, og forbrugerne ikke må vildledes. Fællesskabet og de undertegnende Cariforumlande beskytter ikke en enslydende betegnelse, der giver forbrugeren den fejlagtige opfattelse, at produkterne kommer fra et andet område.
 4. Hvis en geografisk betegnelse i Fællesskabet eller et undertegnende Cariforumland er enslydende med en geografisk betegnelse i et tredjeland, finder artikel 23, stk. 3, i TRIPS-aftalen tilsvarende anvendelse.
 1. En geografisk betegnelse registreres ikke i Fællesskabet eller de undertegnende Cariforumlande, hvis registreringen som følge af et varemærkes anseelse og omdømme og varigheden af dets anvendelse vil kunne vildlede forbrugerne med hensyn til produktets virkelige oprindelse.
 2. Fra datoen for ikrafttrædelsen af denne aftale giver Fællesskabet og de undertegnende Cariforumlande afslag på registrering af et varemærke, som er identisk med, ligner eller indeholder en geografisk betegnelse, som